પ્રાણિયા ભજી લે ને કિરતાર, આ તો સ્વપ્નું છે સંસાર  ધન દોલત ને માલ-ખજાના, પુત્ર અને પરિવાર તે તો તજીને તું જઇશ એકલો, ખાઇશ જમનો માર રે પ્રાણિયા ભજી લે ને કિરતાર, આ તો સ્વપ્નું છે સંસાર  ઊંચી મેડી ને અજબ ઝરૂખા, ગોખ તણો નહીં પાર કોટિધ્વજ ને લક્ષપતિ, એનાં બાંધ્યાં રહ્યાં ઘરબાર રે પ્રાણિયા ભજી લે ને કિરતાર, આ તો સ્વપ્નું છે સંસાર  ઉપર ફરેરાં ફરફરે ને , હેઠે શ્રીફળ ચાર ઠીક કરીને ઠાઠડીમાં ઘાલ્યો, પછે વાંસે પડે પોકાર રે પ્રાણિયા ભજી લે ને કિરતાર, આ તો સ્વપ્નું છે સંસાર  સેજ-તળાયું વિના સૂતો નહિ, ને કરતો હુન્નર હજાર ખોરી ખોરીને ખૂબ જલાયો, જેમ લોઢું ગાળે લુહાર રે પ્રાણિયા ભજી લે ને કિરતાર, આ તો સ્વપ્નું છે સંસાર  સ્મશાન જઇને ચેહ ખડકી, ને માથે છે કાષ્ઠનો ભાર અગ્નિ મેલીને ઊભાં રહ્યાં, અને નિશ્ચય ઝરે અંગાર રે પ્રાણિયા ભજી લે ને કિરતાર, આ તો સ્વપ્નું છે સંસાર  સ્નાન કરીને ચાલી નીકળ્યાં, નર ને વળી નાર ભોજો ભગત કે’ દશ દી રોઇને, પછે મેલ્યો વિસાર રે પ્રાણિયા ભજી લે ને કિરતાર, આ તો સ્વપ્નું છે સંસાર - ભોજો ભગત